Diari Oficial de la Generalitat Valenciana


Sumari del DOGV 3645, del 15-12-1999 (1999/10017)

ORDRE de 30 de novembre de 1999, de la Conselleria de Benestar Social, per la qual es regula la pròrroga de beques per a persones disminuïdes ateses a centres especialitzats.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3645

Data del DOGV
:   15-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10814


Data del document
:   15-12-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * assignació per estudis
    * ajuda pública
    * discapacitat
    * suport econòmic

ORDRE de 30 de novembre de 1999, de la Conselleria de Benestar Social, per la qual es regula la pròrroga de beques per a persones disminuïdes ateses a centres especialitzats. [1999/X10294]
  
Entre els objectius d'aquesta Conselleria de Benestar Social està el de contribuir al benestar dels sectors de població que presenten greus mancances personals o socials. Això suposa que siga d'interès preferent el suport a persones sotmeses a greus dificultats amb la finalitat de facilitar-ne l'accés als recursos mínims necessaris.
  
A l'empara del que disposa el Decret 210/1985, de 30 de desembre, del Consell de la Generalitat Valenciana, es van tramitar i concedir beques per a persones disminuïdes ateses a centres especialitzats, les quals van ser prorrogades en anys successius, l'última de les quals va ser realitzada per Ordre de 8 de juliol de 1998, de la Conselleria de Benestar Social.
  
Per tot això, i com que per a l'exercici actual és aconsellable renovar les beques concedides, esdevé necessària l'aprovació d'aquesta ordre de pròrroga de beques per a persones disminuïdes ateses a centres especialitzats per a l'exercici 1999.
  
En virtut de tot això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Article 1. Objecte
  
Prorrogar la cobertura d'assistència per a l'any 1999 de les beques que es van concedir l'any 1985, i que van ser successivament prorrogades a les persones disminuïdes ateses a centres especialitzats a l'empara del que disposa l'article 8 del Decret 210/1985, de 30 de desembre, del Consell de la Generalitat Valenciana.
  
Article 2. Sol·licitants
  
Podran sol·licitar aquestes ajudes les persones titulars o les representants legals dels centres especialitzats que atenguen en aquest exercici persones disminuïdes de 0 a 25 anys d'edat (article 2.1 de l'Ordre de 24 de febrer de 1975, BOE núm. 64, de 15 de març), i que hagen sigut beneficiàries de les esmentades beques en exercicis anteriors.
  
Article 3. Instàncies i documentació
  
1. Les sol·licituds de pròrroga es formalitzaran mitjançant una instància subscrita pel director o per la directora del centre corresponent, a la qual haurà d'acompanyar un certificat que continga la llista de totes les persones beneficiàries de pròrroga ateses en aquell. S'hi especificarà el règim (internat, centre de dia) i el centre de procedència de la persona beneficiària si el 1999 és el primer any en què sol·licita la pròrroga mitjançant aquest centre per a la citada persona.
  
2. No tindran dret a rebre les beques d'aquesta convocatòria, les persones que siguen beneficiàries de pensions de la Seguretat Social, d'acord amb els criteris establits a l'efecte pel Ministeri de Treball i Seguretat Social (Ordre d'11 de novembre de 1999, per la qual es determinen els tipus d'ajuda que es concediran a persones amb minusvalidesa per a l'exercici 1999, i quantia d'aquestes, BOE núm. 277, de 19 de novembre de 1999).
  
Article 4. Lloc de presentació i terminis
  
1. La presentació de les sol·licituds i de la documentació requerida es farà a les direccions territorials de la Conselleria de Benestar Social de la província en què residisca la persona discapacitada, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administració Comú.
  
2. El termini de presentació de les sol·licituds serà de 15 dies comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Article 5. Tramitació
  
Una vegada rebudes les sol·licituds i la documentació, les direccions territorials de Benestar Social les verificaran. Quan la sol·licitud no reunisca els requisits exigits en aquesta ordre o els indicats en l'article 70 de la Llei de Règim Jurídic de les Administracions Públiques i del Procediment Administratiu Comú, es requerirà la persona interessada perquè en el termini de 10 dies esmene la falta o presente els documents indicats, i se li indicarà que si no ho fa així, perdrà els drets derivats de la petició, amb una resolució prèvia que serà dictada per a això.
  
Atesa l'avançada data de l'exercici econòmic, els expedients es resoldran a mesura que entren en la Direcció General d'Integració Social de Discapacitats.
  
Article 6. Termini per a resoldre
  
El termini màxim per a tramitar i resoldre les sol·licituds serà de 6 mesos comptadors des de la data d'acabament del termini de presentació de les instàncies fixat en aquesta ordre. Una vegada acabat el termini màxim per a resoldre el procediment, i si no hi ha resolució expressa, s'entendrà desestimada la subvenció.
  
Article 7. Resolució
  
1. Es delega en el director general de d'Integració Social de Discapacitats la resolució de les sol·licituds que es presenten a l'empara d'aquesta ordre.
  
2. Contra les resolucions expresses o presumptes dictades pel director general, per delegació de la consellera, s'hi podrà interposar, davant d'aquesta i potestativament, un recurs de reposició en la forma, el termini i les condicions establides en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o un recurs contenciós administratiu en la forma, els terminis i les condicions que determina la Llei 29/1998, de 13 de juliol, de Jurisdicció Contenciosa Administrativa, sense perjudici que puga exercitar qualsevol altre que crega oportú.
  
Article 8. Pagament
  
1. Abans del cobrament, els centres hauran d'acreditar que estan al corrent de les obligacions tributàries i de Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de subvencions l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996).
  
2. Els pagaments es faran mitjançant el fraccionament en trimestres avançats de la quantitat total de l'ajuda en la possibilitat que estableix la Llei de Pressupostos de la Generalitat Valenciana per a 1999, sense perjudici del pagament acumulat en el primer avançament pels trimestres transcorreguts fins la data de resolució d'adjudicació de l'ajuda.
  
3. Les persones beneficiàries d'aquestes ajudes no hauran d'aportar cap tipus de garantia pels esmentats avançaments, en virtut de l'exempció feta en l'article 47.bis del text refós de la Llei d'Hisenda Pública de la Generalitat Valenciana.
  
Article 9. Justificació
  
La justificació es farà a trimestre vençut mitjançant les corresponents nòmines de persones ateses i l'informe del director o de la directora territorial de Benestar Social que acredite que es compleixen les obligacions contretes, i s'hauran de presentar durant el primer mes del trimestre següent a la direcció territorial de Benestar Social.
  
El director o la directora territorial de Benestar Social podrà exigir tots els documents comptables, les factures, les ordres de pagament, els balanços, etc., que considere oportú per a justificar la quantitat de la despesa realitzada en la prestació dels serveis subvencionats.
  
S'estableix com a termini màxim de justificació de les ajudes el 28 de febrer de l'exercici següent al subvencionat.
  
Article 10. Revisió
  
Podrà resoldre's o minorar-se l'ajuda concedida i, si escau, reintegrar-se les quantitats rebudes i l'exigència de l'interès de demora des del moment del pagament de la subvenció en els casos que preveu l'article 47.9 del text refós de la Llei d'Hisenda Pública de la Generalitat Valenciana.
  
El procediment s'iniciarà d'ofici per iniciativa pròpia de l'òrgan competent, per una ordre superior, per la petició raonada d'altres òrgans que tinguen atribuïdes o no facultats d'inspecció en la matèria o per la formulació d'una denúncia.
  
En la tramitació del procediment es garantirà, en tot cas, el dret de la persona interessada a l'audiència.
  
El termini màxim per a resoldre serà de sis mesos des del moment en què es va incoar l'expedient de resolució o de minoració.
  
Les quantitats que s'han de reintegrar tindran la consideració de dret públic a l'efecte del procediment aplicat al cobrament.
  
Article 11. Quantitats màximes
  
S'estableixen per a aquest exercici les quantitats màximes següents, tot especificant la tipologia dels centres i del règim de permanència de les persones beneficiàries (Ordre d'11 de novembre de 1999, BOE núm. 277, de 19 de novembre de 1999):
  
1. Centres municipals, intermunicipals i centres públics:
  
1.1. En règim d'internat (mensuals) 5.000 PTA.
  
1.2. En mitja pensió (mensuals) 4.000 PTA.
  
2. Centres dependents de les diputacions:
  
2.1. En règim d'internat (mensuals) 3.500 PTA.
  
2.2. En mitja pensió (mensuals) 3.000 PTA.
  
3. Centres acreditats d'acord amb el Decret 40/1990, de 26 de febrer, del Consell de la Generalitat Valenciana:
  
3.1. En règim d'internat (mensuals) 8.000 PTA.
  
3.2. En mitja pensió (mensuals) 7.000 PTA.
  
Article 12
  
Les ajudes convocades per aquesta ordre seran ateses en la secció 16, a càrrec del programa pressupostari 55.17.081.06 Serveis Socials, línia de subvenció 416/1998 Beques Persones Discapacitades, projecte comptable 1.332, exercici pressupostari 1999, amb un import global màxim de 06.647.411 PTA (147.755,3 euros).
  
Contra aquesta ordre, que posa fi a la via administrativa, s'hi podrà interposar, davant de la consellera de Benestar Social, i potestativament, un recurs de reposició en el termini d'un mes comptador des de l'endemà de la publicació, d'acord amb allò indicat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb els articles 10, 14 i 46 de la Llei 29/1998, de 13 de juliol, de Jurisdicció Contenciosa Administrativa.
  
València, 30 de novembre de 1999
  
La consellera de Benestar Social,